b"\n_START_ARTICLE_\nDavid Rees-Williams\n_START_SECTION_\nBiografia\n_START_PARAGRAPH_\nRees-Williams va n\xc3\xa9ixer a Bridgend, al Pa\xc3\xads de Gal\xc2\xb7les, fill de Jennet i David Reese Williams. Va obtenir el t\xc3\xadtol d'advocat el 1929. Encarregat del 6\xc3\xa8 batall\xc3\xb3 de la reserva del Regne Unit, al Regiment gal\xc2\xb7l\xc3\xa8s, va ascendir a Capit\xc3\xa0 el 1936 i a Major el 1938, moment en qu\xc3\xa8 el batall\xc3\xb3 es va convertir en una unitat de reflector. Va ser transferit a la Royal Artillery el 1940, com totes les altres unitats reflectores, i va acabar la Segona Guerra Mundial com a Tinent coronel._NEWLINE_Rees-Williams va ser elegit al Parlament del Regne Unit per Croydon South com a membre del Partit Laborista el 1945, derrotant en les eleccions al parlamentari en curs, Sir Herbert Williams. Al govern va ser ministre de l'Oficina colonial, viatjant a l'\xc3\x80sia Oriental per avaluar els moviments independentistes de les col\xc3\xb2nies. A finals de legislatura, el seu esc\xc3\xb3 va ser redistribu\xc3\xaft, i posteriorment va perdre les eleccions, l'any 1950_NEWLINE_Poc despr\xc3\xa9s de perdre l'esc\xc3\xb3, Rees-Williams va ser elevat a la dignitat de Bar\xc3\xb3 d'Ogmore, de Bridgend, al County Borough de Bro Morgannwg, el 10 de juliol de 1950. Va servir com a ministre d'Aviaci\xc3\xb3 Civil a partir del 1951, i va ser nomenat membre del Consell Privat del Regne Unit aquell mateix any. Mentre era titular del ministeri de l'aviaci\xc3\xb3, va ser un dels promotors de la instal\xc2\xb7laci\xc3\xb3 de l'Aeroport de Cardiff a Y Rhws, prop de la seva ciutat natal. Lord Ogmore va ser President del London Welsh Trust, dirigint el London Welsh Centre, a Gray's Inn Road, des del 1955 fins al 1959._NEWLINE_Lord Ogmore es va unir al Partit Liberal el 1959, i entre el 1963 i el 1964 en va ser president._NEWLINE_Lord Ogmore es va casar amb Alice Alexandra Constance Wills. Van tenir tres fills. La seva filla, Elizabeth Rees-Williams, es va casar amb els actors Richard Harris i Sir Rex Harrison, l'empresari Peter Aitken, i m\xc3\xa9s recentment Jonathan Aitken, l'exdiputat conservador. Els seus n\xc3\xa9ts s\xc3\xb3n els actors Jared Harris i Jamie Harris i el director Damian Harris."